Document ID: 32005D0617

KOMISIJAS LĒMUMS
(2005. gada 17. augusts),
ar ko uz laiku atzīst aitu un kazu identifikācijas un reģistrācijas sistēmas Lielbritānijas un Ziemeļīrijas Apvienotajā Karalistē, saskaņā ar Padomes Regulas (EK) Nr. 21/2004 4. panta 2. punkta d) apakšpunktu
(izziņots ar dokumentu numuru K(2005) 3122)
(autentisks ir tikai teksts angļu valodā)
(2005/617/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2003. gada 17. decembra Regulu (EK) Nr. 21/2004, ar ko izveido aitu un kazu identifikācijas un reģistrācijas sistēmu un labo Regulu (EK) Nr. 1782/2003 un Direktīvas 92/102/EEK un 64/432/EEK (1), un jo īpaši tās 4. panta 2. punkta d) apakšpunktu,
tā kā:
(1)
Apvienotās Karalistes kompetentā iestāde ir iesniegusi divus pieprasījumus, kuriem pievienota atbilstoša dokumentācija, lai tiktu atzīta aitu un kazu identifikācijas un reģistrācijas sistēma attiecīgi Lielbritānijā un Ziemeļīrijā.
(2)
Komisijas veiktās veterinārās pārbaudes laikā Apvienotajā Karalistē Komisijas eksperti ir atzinuši, ka Lielbritānijā ir izveidota aitu un kazu identifikācijas un reģistrācijas sistēma, un tā darbojas kā iecerēts un kopumā spēj nodrošināt atbilstību lielākajai daļai mērķu, kas noteikti Padomes Regulā (EK) Nr. 21/2004, bet tai ir vairāki trūkumi, kuri ir jānovērš. Ziemeļīrijā ierosinātā aitu identifikācijas un reģistrācijas sistēma varētu nodrošināt atbilstību lielākajai daļai Padomes Regulā (EK) Nr. 21/2004 nosprausto mērķu, tomēr tās ieviešana prasītu augsta līmeņa informētību un apņemšanos no visām iesaistītajām pusēm.
(3)
Apvienotās Karalistes kompetentā iestāde ir uzņēmusies saistības risināt paustās bažas un jo īpaši veikt vajadzīgos pasākumus, lai nodrošinātu atbilstību Padomes Regulai (EK) Nr. 21/2004 10 nedēļu laikā, sākot no dienas, kad piešķirts pieprasītais apstiprinājums.
(4)
Tādēļ pārejas posmā ir jāapstiprina aitu un kazu identifikācijas un reģistrācijas sistēma Lielbritānijas un Ziemeļīrijas Apvienotajā Karalistē, aizstājot citus aitu identifikācijas veidus ar šo sistēmu, izņemot gadījumus, kad dzīvniekus pērk vai pārdod Kopienas iekšējā tirgū.
(5)
Kompetentā iestāde veic visas atbilstošās pārbaudes, lai kontrolētu aitu un kazu identifikācijas un reģistrācijas sistēmas pienācīgu īstenošanu.
(6)
Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Ar šo atzīst, ka aitu un kazu identifikācijas un reģistrācijas sistēma, ko īsteno Lielbritānijas un Ziemeļīrijas Apvienotajā Karalistē saskaņā ar Padomes Regulas (EK) Nr. 21/2004 4. panta 2. punkta c) apakšpunktu, pagaidām darbosies no 2005. gada 9. jūlija līdz vēlākais 2006. gada 30. aprīlim.
2. pants
Komisija sadarbībā ar Apvienotās Karalistes iestādēm veic inspekcijas uz vietas, lai pārbaudītu, kā tiek ieviests Apvienotās Karalistes ierosinātais pasākums.
Aitu un kazu identifikācijas un reģistrācijas sistēmas pagaidu apstiprinājums, kas piešķirts saskaņā ar 1. pantu, tiks pārskatīts, ņemot vērā inspekcijas secinājumus, līdz 2006. gada 31. janvārim.
3. pants
Neierobežojot noteikumus, kas noteikti saskaņā ar Padomes Regulas (EK) Nr. 21/2004 10. panta 1. punkta a) apakšpunktu, kompetentā iestāde katru gadu veic visas atbilstošās pārbaudes uz vietas, lai kontrolētu, kā (dzīvnieku) audzētāji ievēro aitu un kazu identifikācijas un reģistrācijas prasības.
4. pants
Šis lēmums ir adresēts Apvienotajai Karalistei.
Briselē, 2005. gada 17. augustā

Labels: 7
18
6